Gandia posa en marxa la 'Smart Office' per consolidar el seu projecte de Ciutat Intel·ligent
21 novembre 2019

## Gandia posa en marxa la 'Smart Office' per consolidar el seu projecte de Ciutat Intel·ligent21 novembre 2019Última actualització: 14 juliol 2025

![](../gestion/img/_AO_9011-copia.jpg)  
  

L'alcaldessa de Gandia, **Diana Morant**, ha comparegut en roda de premsa al costat de **Carlos Marco**, Cap de Servei de Promoció Econòmica, Innovació i Turisme; i **Salvador Morant**, intendent de la Policia Local de Gandia; per anunciar que Gandia ja ha posat en marxa el projecte "Smart Office".

Es tracta d'una oficina administrativa a la qual han estat adscrits caps de servei o tècnics municipals de l'Ajuntament de Gandia per treballar de manera transversal el salt tecnològic que permeta a Gandia ser una veritable Smart City o Ciutat Intel·ligent.

Tal com ha explicat Morant, els objectius d'aquesta oficina són que l'Ajuntament, com a administració, funcione de manera més intel·ligent i per tant, que s'oferisquen millors serveis basant-se en criteris de sostenibilitat, eficiència econòmica i energètica, que possibiliten un millor servei de cara a la ciutadania i on la tecnologia es pose al servei de la ciutadania i no a l'inrevés.

"Hem d'humanitzar la tecnologia per millorar el dia a dia dels ciutadans" va declarar l'alcaldessa, qui ha indicat que el segon objectiu de la mesura passa per aplicar aquest salt tecnològic al sector productiu de la ciutat. "_Des de la Smart Office volem ajudar a que el comerç urbà, els nostres polígons i les PIMES se sumen a la innovació perquè l'ecosistema "Smart" no es quede només en l'administració i abast a la ciutadania perquè se sume al projecte". "Continuarem treballant per una ciutadania més adaptada a la tecnologia i a la digitalització, i prova d'això és l'Urbalab_".

L'alcaldessa ha incidit que la Smart Office s'alimentarà de totes les àrees del consistori i que serà l'encarregada de coordinar el que s'està fent en tots els departaments i de recollir totes les necessitats per implementar un sistema horitzontal i transversal que permeta aplicar solucions concretes als reptes als quals s'enfronta la ciutat, el sector productiu i la ciutadania.

En aquest primer estadi de la Smart Office, l'oficina estarà formada pels departaments de Promoció Econòmica, Innovació i Turisme; Mobilitat i Seguretat; Informàtica; Serveis Bàsics; Modernització Administrativa; Urbanisme, Habitatge i Regeneració Urbana. A aquests departaments, s'aniran sumant de manera progressiva altres com Cultura o Medi Ambient, sempre sota el paraigua polític de l'alcaldia.

"_Estem en un moment ideal per desenvolupar aquest projecte, ja que s'estan concedint moltes ajudes per al desenvolupament d'aquests projectes des de l'administració Autonòmica, Nacional i Europea. És una oportunitat que no hem de desaprofitar. No podem perdre cap tren de la innovació que convertisca a Gandia en una Smart City_" va declarar l'alcaldessa.

Durant la compareixença, Morant també ha informat que Gandia va estar per primera vegada present durant aquesta setmana a la Smart City World de Barcelona per participar en la Fira i mantindre una sèrie de reunions amb empreses tecnològiques i amb responsables d'altres administracions i institucions. Fruit d'aquesta visita, Gandia presentarà la seua proposta per a incorporar-se a la Xarxa Espanyola Ciutats Intel·ligents (RECI) una vegada que siga aprovada aquesta petició pel plenari municipal. "La incorporació a la RECI suposarà poder compartir experiències en aquest àmbit. Aprendre de les iniciatives posades en marxa per altres municipis i que altres ciutats aprenguen també de la feina que realitzem".

Sobre el funcionament de la RECI, Morant ha destacat que es tracta d'un organisme d'àmbit municipalista que no depén d'administracions o entitats superiors. "_Es desenvolupa un treball molt més proper i horitzontal. Volem estar en aquesta Xarxa per seguir treballant en l'objectiu clar de convertir Gandia en una Smart City_".